রাশিয়া-আমেরিকা ঠান্ডা লড়াই! তৃতীয় বিশ্বযুদ্ধের দামামা বাজল বলে!

ওয়েব ডেস্ক: বিশ্বজুড়ে ফের তৈরি হয়েছে যুদ্ধের আবহ। দামামা বা সাইরেন না বাজলেও ইতিমধ্যে বেশ কয়েকটি দেশে শুরু হয়েছে সেনাশক্তি প্রদর্শনের একটা ঠান্ডা লড়াই। ইতিমধ্যে আলাস্কার আকাশপথের খুব কাছাকাছি পৌঁছে গিয়েছে রুশ (Russia) যুদ্ধবিমান সুখোই। সেই খবর সামনে আসতেই তৎপর হয়েছে আমেরিকা (USA)। মার্কিন প্রতিরক্ষা দফতরের দাবি, NORAD রাডারে রুশ বিমানের অবস্থান ধরা পড়তেই প্রেসিডেন্ট ডোনাল্ড ট্রাম্পের (Donald Trump) নির্দেশে চারটি এফ–১৬ ফ্যালকন ফাইটার জেট এবং চারটি KC–35 ট্যাঙ্কার ইন্টারসেপ্টের জন্য পাঠানো হয়েছে।

শক্তি প্রদর্শনের এই ঠান্ডা লড়াইয়ের মাঝে ওয়াশিংটনের কূটনৈতিক শীর্ষমহল মনে করছে, এই ঘটনাটি কেবলমাত্র ‘সতর্কবার্তা’ নয়, বরং সরাসরি আমেরিকার ধৈর্যের পরীক্ষা নেওয়ার কৌশল। কারণ আমেরিকা আশঙ্কা করছে, ক্রেমলিন ইচ্ছাকৃতভাবেই ন্যাটো ও আমেরিকাকে উসকে দিতে চাইছে।

আরও পড়ুন: ওষুধের উপর ১০০ শতাংশ শুল্ক বসালেন ট্রাম্প!

এরই মধ্যে ইউরোপেও দেখা দিয়েছে নতুন উদ্বেগ। ডেনমার্কের ব্যস্ততম কোপেনহেগেন বিমানবন্দরের কাছেই হঠাৎ করে বড় আকারের চারটি রহস্যজনক ড্রোনের উপস্থিতি ধরা পড়ে। ডেনমার্ক পুলিশের প্রাথমিক অনুমান, ড্রোনগুলি রাশিয়ার পাঠানো এবং এয়ার ট্রাফিক সিস্টেমে বিপর্যয় ঘটানোর উদ্দেশ্যেই এগুলি ব্যবহার করা হতে পারত।

আলাস্কা ও ডেনমার্ক—দুই জায়গাতেই একদিনের মধ্যে এমন অনুপ্রবেশ ঘটনার ফলে ন্যাটো (NATO) দেশগুলি এটিকে মোটেও বিচ্ছিন্ন ঘটনা হিসেবে দেখছে না। তাদের মতে, ইউক্রেন যুদ্ধের পর থেকেই পুতিন (Vladimir Putin) আগ্রাসী মানসিকতার পরিচয় দিচ্ছেন। কখনও পোল্যান্ডের আকাশে রুশ ড্রোন ভূপাতিত হচ্ছে, কখনো আবার এস্তোনিয়ার সীমান্ত লঙ্ঘন করছে মিগ যুদ্ধবিমান।

এমন পরিস্থিতিতে ন্যাটো স্পষ্ট হুঁশিয়ারি দিয়েছে—রাশিয়ার আগ্রাসন অব্যাহত থাকলে সরাসরি সংঘর্ষ অনিবার্য। ইউরোপের পূর্ব সীমান্তে ইতিমধ্যেই জার্মানি, ইতালি, রোমানিয়া এবং নেদারল্যান্ডস অতিরিক্ত যুদ্ধবিমান ও সেনা মোতায়েন করেছে। এদিকে জাতিসংঘের অধিবেশনে প্রেসিডেন্ট ট্রাম্প কড়া ভাষায় সতর্ক করে বলেছেন, “পুতিন সীমা ছাড়ালে ন্যাটো যেন রুশ যুদ্ধবিমান ধ্বংস করে দেয়।” তবে ক্রেমলিন ট্রাম্পের এই হুমকিকে গুরুত্ব না দিয়ে নিজেদের অবস্থানেই অনড় রয়েছে।

দেখুন আরও খবর:

The post রাশিয়া-আমেরিকা ঠান্ডা লড়াই! তৃতীয় বিশ্বযুদ্ধের দামামা বাজল বলে! appeared first on KolkataTV.